1. **A është akreditimi i institucioneve shëdetësore i detyrueshëm? Ccfarë nënkupton akreditimi?**

Pjesëmarrja në procesin e akreditimit, si një mjet i përmirësimit të vazhdueshëm të cilësisë, është detyrim për institucionin e kujdesit shëndetësor. Procesi i akreditimit të institucioneve të kujdesit shëndetësor rregullohet nga Ligji nr. 10107, datë 30.3.2009, “*Për kujdesin shëndetësor në Republikën e Shqipërisë*”, i ndryshuar, dhe Vendimi i Këshillit të Ministrave nr. 865, datë 24.12.2019, “*Për mënyrën e kryerjes së procesit të akreditimit të institucioneve të kujdesit shëndetësor e përcaktimin e tarifave dhe afateve kohore.*”

Neni 22, pika 4 e Ligjit nr. 10107, datë 30.3.2009, “*Për kujdesin shëndetësor në Republikën e Shqipërisë*”, i ndryshuar:

*“Të gjitha institucionet e kujdesit shëndetësor, pas licencimit të veprimtarisë, i nënshtrohen procesit të vlerësimit të përmbushjes së standardeve bazë të cilësisë për akreditim, të miratuara me urdhër të ministrit përgjegjës për shëndetësinë. Pas plotësimit të standardeve bazë të cilësisë për akreditim, institucioni i kujdesit shëndetësor vijon procesin e akreditimit. Në rast të mospërmbushjes së standardeve bazë të cilësisë për akreditim, institucionit të kujdesit shëndetësor i pezullohet licenca. Nëse edhe pas përfundimit të periudhës së pezullimit institucioni i kujdesit shëndetësor nuk ka përmbushur standardet bazë të cilësisë për akreditim, ministri përgjegjës për shëndetësinë vendos revokimin e licencës për ushtrimin e veprimtarisë. Procedura për pezullimin dhe revokimin e licencës së veprimtarisë, si dhe afatet përkatëse përcaktohen me urdhër të ministrit përgjegjës për shëndetësinë.”*

Neni 26 i Ligjit nr. 10107, datë 30.3.2009, “*Për kujdesin shëndetësor në Republikën e Shqipërisë*”, i ndryshuar:

*“1. Institucionet e kujdesit shëndetësor i nënshtrohen procesit të akreditimit, i cili kryhet nga institucioni përgjegjës për akreditimin e institucioneve të kujdesit shëndetësor. Përjashtim nga ky rregull bëjnë laboratorët mjekësorë.*

*2. Në kuptim të këtij ligji, akreditimi është proces i certifikimit të cilësisë së institucionit shëndetësor nëpërmjet vlerësimit të jashtëm të cilësisë, në përputhje me standardet e cilësisë për akreditim, të miratuara nga ministria përgjegjëse për shëndetësinë.*

*3. Standardet e cilësisë për akreditim hartohen nga institucioni përgjegjës për akreditimin dhe ministria përgjegjëse për shëndetësinë dhe miratohen me urdhër të ministrit përgjegjës për shëndetësinë.*

*4. Standardet e cilësisë për akreditim shëndetësor ndahen në standardet bazë të cilësisë, të cilat janë të detyrueshme për t’u zbatuar nga institucionet e kujdesit shëndetësor, dhe standardet optimale, të cilat shërbejnë për akreditimin e institucionit.*

*5. Vendimi për akreditimin e institucioneve të kujdesit shëndetësor jepet nga ministri përgjegjës për shëndetësinë, pas rekomandimit të Bordit të Akreditimit.*

*6. Mënyra e kryerjes së procesit të akreditimit të institucioneve të kujdesit shëndetësor, tarifat për procesin e akreditimit të institucioneve të kujdesit shëndetësor, publik dhe jopublik, dhe afatet për procesin e akreditimit përcaktohen me vendim të Këshillit të Ministrave.”*

1. **Si po ecen procesi i akreditimit? Na vini ne dispozicion listen e spitaleve publike dhe jo publike, klinikave private si dhe klinikave stomatologjike që janë akredituar? E dhëna të mos jetë me numra, por me emrat konkrete te institucioneve te akredituara dhe afatin e akreditimit**

Procesi i akreditimit vijon në përputhje me Ligjin nr. 10107, datë 30.3.2009, “*Për kujdesin shëndetësor në Republikën e Shqipërisë*”, i ndryshuar, dhe Vendimin e Këshillit të Ministrave nr. 865, datë 24.12.2019, “*Për mënyrën e kryerjes së procesit të akreditimit të institucioneve të kujdesit shëndetësor e përcaktimin e tarifave dhe afateve kohore*.”

Lista e institucioneve të akredituara sipas viteve paraqitet në dokumentin bashkëlidhur.

1. **Sa institucione të tjera janë në proces akreditimi?**

Institucionet të cilave u përfundon vlefshmëria e certifikatës së akreditimit këtë vit dhe institucionet të cilat përmbushin standardet bazë për akreditim.

Theksojmë se, që një institucion i kujdesit shëndetësor të vijojë procesin e akreditimit, duhet të ketë përmbushur më parë plotësimin e standardeve bazë për akreditim, të cilat verifikohen nga struktura përgjegjëse për inspektimin në fushën e shëndetësisë.

1. **A duhet të jetë akreditimi i detyrueshëm?**

Pjesëmarrja në procesin e akreditimit, si një mjet i përmirësimit të vazhdueshëm të cilësisë, është detyrim për institucionin e kujdesit shëndetësor. Kjo është e përcatuar në Ligjin nr. 10107, datë 30.3.2009, “*Për kujdesin shëndetësor në Republikën e Shqipërisë*”, i ndryshuar, dhe Vendimin e Këshillit të Ministrave nr. 865, datë 24.12.2019, “*Për mënyrën e kryerjes së procesit të akreditimit të institucioneve të kujdesit shëndetësor e përcaktimin e tarifave dhe afateve kohore.*”.

1. **A ka pasur raste kur institucioni shëndetësor nuk i ka përmbushur kushtet dhe kriteret për akredtimi, cilat janë hapat që ndiqen në këtë rast?**

Referuar Ligjit nr. 10107, datë 30.3.2009, “*Për kujdesin shëndetësor në Republikën e Shqipërisë*”, të ndryshuar, kur institucioni i kujdesit shëndetësor nuk i përmbush kushtet për akreditim, ai nuk mbyllet, por duhet të rihyjë në ciklin e përmirësimit të cilësisë, nëpërmjet rifillimit të procesit të akreditimit.

1. **Klinika dentare “Splendent” e Ina Xhaxho, a i është nënshtruar procesit të akreditimit?**

Klinika në fjalë nuk i është nënshtruar procesit të akreditimit.